La UNED Gandia reflexiona sobre les "Materialitats i símbols per a altres memòries del franquisme"
10 juliol 2025

## La UNED Gandia reflexiona sobre les "Materialitats i símbols per a altres memòries del franquisme"10 juliol 2025Última actualització: 10 juliol 2025

![](../gestion/img/bbff22836777f097a68c652887b537fefee4a242d7e5f14bef53cb587ed3759f.jpg)  
  

La Seu de la UNED a Gandia acollirà, del 15 al 17 de juliol, el curs d’estiu “Materialitats i símbols per a altres memòries del franquisme”, organitzat pel Departament d’Antropologia Social i Cultural de la UNED, amb la col·laboració de la regidoria de Memòria democràtica de l’Ajuntament de Gandia.

El curs proposa una reflexió sobre la forma en què s’han materialitzat les memòries silenciades de la dictadura, però també les que van ser impulsades pel règim franquista mateix. Mitjançant un enfocament interdisciplinari, s’abordarà com la memòria es manifesta en objectes trobats en fosses comunes, arxius, cases, museus o en un rodet de fotos sense revelar…

La primera tinenta d'Alcaldia i regidora de Memòria Democràtica, **Alícia Izquierdo**, ha destacat la rellevància d’aquest curs, especialment en un moment en què Gandia continua aprofundint en el treball de recuperació de la memòria històrica: _“Aquest curs arriba en un moment clau. Estem ultimant els preparatius per a la_ **_quarta excavació de les fosses del cementeri de Gandia_** _i e__sperem que d’ací a poc_ _s’inici__e_ _el procés d’_**_identificació dels cossos ja exhumats_** _en_ _les intervencions anteriors. Continuem compromesos amb la veritat, la justícia i la reparació, i iniciatives com aquesta reforcen la dimensió pedagògica i social d’aquest compromís”._

Dirigit per **Jorge Moreno Andrés**, professor contractat doctor de la UNED i coordinat per **Julián López García**, catedràtic d’Antropologia Social de la UNED, s’estructura en sessions al matí i a la vesprada. Es completa amb quatre hores de consulta de materials i participació activa de l’estudiant a través del fòrum del curs virtual.

El programa del curs inclou ponències d’especialistes en arqueologia, història, antropologia social, il·lustració, així com familiars de víctimes de la repressió. Hi participaran, entre altres, el catedràtic Julián López García; el novel·lista gràfic Paco Roca, l’arqueòleg Miguel Mezquida, director d’ArqueoAntro, empresa que fa els treballs d’exhumació i identificació de cossos de represaliats del franquisme a les fosses dels cementeris de Paterna i Gandia o la professora de la UV, Zira Box.

Les sessions del dimecres a la vesprada es traslladaran a Foment d’AIC de Gandia, on tindrà lloc una taula redona amb testimonis de familiars de represaliats, com ara de l’Associació de familiars de víctimes del franquisme de Gandia.

El seminari es podrà seguir tant en modalitat presencial com en línia i està reconegut amb 1 crèdit ECTS.

Les persones interessades poden consultar el programa complet i formalitzar la inscripció en:

[https://extension.uned.es/actividad/idactividad/44177](https://extension.uned.es/actividad/idactividad/44177)

[Twittear](https://twitter.com/share)